Pophuis – wolfshadowwhispers
die wêreld is ‘n pophuis
pragtig geskape vir ons
berge groter as die toekoms
waar arende blinkvlerk vlieg
riviere soos spieëls, koeksistervleg
lui deur die vlagtes
waar bome in die geimsinnige oppervlaktes weerspiëel
en sien die prag en praal van ‘n koedoe op ‘n klip
‘n streepgeklede sebra wat rinnik, skewe lip
die wêreld is ons pophuis en ons fok dit op.
sien plasiek en papiere in die riviere nou so bleek
visse wat vrek van gifstowe wat dood sy-lê, gebreek
berge waar arende neslê sonder hulle blink-gevlerk
want die mens vermoor arends-kos of skiet hulle vir sport
sien die koedoe wat ‘n siek jagter vir lekker doodmaak
(ons maak mos daardeur geld)
sien hoe ‘n sebra in ‘n veldbrand wegsmelt…
die wêreld is ons pophuis ons kan dit mos breek
soos stout kinders wat ‘n sker in in Barbie pop in steek
iewers op ‘n strand, is ‘n plastiekpop kop weggegooi
asof ‘n stille profesie van hoe ons ons erfenis weg looi
gaan ons kinders ook soos plastiek poppe lê
(of soos afkop hoenders spartel)
omdat ons aanhou om die laaste lewe,
uit ons pragtige planeet
… sonder huiwer, martel…?
Foto ‘dolls head among the seaweed’ gebruik met permissie van Hester Ley Nel
Die gedig word opgedra aan Hester van die blog ‘Dis Ekke’ (https://hesterleynel.wordpress.com/)
Sy het die foto geneem en toe ek sê dis ‘n puik foto vir ‘n gedig het sy my toestemming gegee om dit te gebruik.
Dankie vir die geleentheid Hester. Ek hoop jy hou hiervan
natuurbewaring, pophuis, profesie
16 thoughts on “Pophuis”
Junie 11, 2016 at 11:18 vm
Wolfie, ek is mal hieroor – die verbinding wat jy maak tussen die aarde wat misbruik word, omdat ons dit hardhandig hanteer (soos ‘n stout kind wat nie ‘n pragtige pophuis en speelgoed waardeer nie? “die wêreld is ons pophuis ons kan dit mos breek”). Ek het gewonder van watter hoek af jy dit gaan benader. Dankie hiervoor. Mag ek dit reblog?
Junie 11, 2016 at 11:30 vm
Groot dankie vir die kompliment en ek is so bly jy sien my gedig vir wat ek wou sê en dat jy die metafoor so goed verstaan. Natuurlik mag jy dit reblog, jy was dan my muse 😉
Groot dankie weereens dat ek jou foto kon gebruik. Ek is self verras oor die rigting wat jou foto my heen gelei het in my gedig. Dit was lekker om met jou pragtige kunswerk te werk.
Junie 11, 2016 at 12:31 nm
Dankie, dit was ‘n groot plesier.
Junie 11, 2016 at 12:49 nm
Soos net Wolfie dit kan verwoord.
Junie 11, 2016 at 1:16 nm
Hester se foto spook al die hele week by my…dis so half hartseer en dekadent tegelyk.Hier gaan Wofie en speel met woorde om ‘n boodskap tuis te bring,wat almal ter harte behoort te neem…pragtig!
Junie 11, 2016 at 1:31 nm
ai bytjie dankie vir die grooot kompliment. Ek moet se die foto het met my ook gespook. Hester het ‘n oog vir ‘n foto en wys jou net hoe een foto so baie vir baie mense kan sê op unieke maniere.
Junie 11, 2016 at 1:54 nm
Daardie foto het my ook gefassineer! WordPress se mense sal trots wees op julle – hulle beklemtoon juis die wisselwerking en wedersydse inspirasie van verskillende bloggers.
Junie 11, 2016 at 3:14 nm
Tannie, ek is mal oor hoe ons Afrikaanse bloggers mekaar aanmoedig en inspireer. Ons worpress mede-bloggers is van die oulikste mense in die blog gemeenskap!
Junie 11, 2016 at 7:17 nm
Mal oor die getuienis wat jy lewer om vir ons Moeder op te kom in ‘n smeek-seer uitroep om Haar te beskerm. Jou idee om die wêreld te vergelyk met ‘n pophuis is briljant want vir vele is ons pragtige Aardbol ‘n speelbal wat hulle nie omgee om te verwoes nie want hulle dink nie aan die gevolge nie. Puik skrywe!
Pragtige metafore ‘berge groter as die toekoms’
‘riviere soos spieëls, koeksistervleg
lui deur die vlaktes’
Ek onthou jou vorige skrywes soos ‘Dolls eye’ oor poppe en die videos wat jy al gedeel het. Hierdie gedig weerspieël nie jou vrees vir poppe nie so dit is nogals creepy hoe jou muse jou hier gely het om vir ons Moeder op te staan met jou hulp kreet!! Jy mag maar hoor!!!!
Junie 12, 2016 at 10:11 vm
Stem volkome saam met Hannelise.
Junie 12, 2016 at 1:40 nm
Dankie Scrapyd0 🙂
Junie 12, 2016 at 10:14 vm
Dis werklik gevoelvol en duidelik verbeeld met woorde. Ek sien die aarde soos dit behoort te wees en dan die vernietiging wat die mensdom doen. Tien uit tien vir jou gedig.
Baie dankie, Scrapydo. Ek waardeer jou kompliment baie
Junie 12, 2016 at 11:18 nm
Junie 12, 2016 at 1:47 nm
Goeie dag Wolfie eerstekeer dat ek hier kuier. Ek is ietwat versigtig vir jou – immers anders as ek en die pop het jy indrukwekkende hare!! Het na die plasing van die foto vir Hester gese dit is ook my gunsteling en dit kan soos in jou geval sekerlik nog ander gedigte. stories en analogieë inspireer. Wel gedaan
Junie 12, 2016 at 3:39 nm
Dankie Abrie en jy hoef nie bang te wees vir my nie, ek byt nie hoor.
Dankie vir die mooi komplimente en ja, my hare is lank vandat my ma dood is, dit is deel aan ‘n belofte wat ek gemaak het en my manier ook om haar te herdenk. Sy het altyd in my geglo en my aangespoor om te skryf.